Сергей Корольов
Сергей Павлович Корольов (, )) е съветски учен и конструктор на ракетна и космическа техника.

Той е двукратен герой на социалистическия труд, лауреат на Ленинска премия, академик на Академията на науките на СССР. Наричан е Баща на съветската космонавтика.

Корольов е създателят на съветското стратегическо ракетно оръжие със среден и междуконтинентален обсег и основоположник на практическата космонавтика. Неговите конструкторски разработки на ракетна техника имат изключителна важност за развитието на съветското ракетно въоръжение, а в областта на космонавтиката имат световно значение.

Биография

Ранни години 
Роден е в град Житомир, Украйна, Руска империя на 30 декември 1906 (12 януари 1907 нов стил) г. Баща (син на руснак и беларуска от Могильов) е учител по руска литература, майка му (от казашко-гръцко-полски произход) е дъщеря на търговец от Нежин; живеят в Киев от 1908 г. Поради финансови затруднения родителите му се разделят (1910), развеждат се след години. Децата живеят при нейните родители в Нежин и се връщат при нея в Киев (1914), където тя се омъжва.

Сергей постъпва в подготовителен клас на киевска гимназия (1915), после в I клас на одеска гимназия (1917), а след закриването ѝ получава домашно обучение. От малък проявява изключителен интерес към летателни апарати. Занимава се в кръжоци от 1921 г. На 17 години създава своя първи планер.

През 1924 г. постъпва в Киевския политехнически институт. През есента на 1926 г. се прехвърля в Московското висше техническо училище (МГТУ имени Баумана), където става планерист.

След като се дипломира, Корольов постъпва на работа в Московския университет и интересът му се променя – вместо със самолетостроене, започва да се занимава с ракетно придвижване – област, която по онова време има само теоретични основи.

През 1931 г. Корольов основава група за изучаване на реактивно движение. Групата успява да разработи първите съветски ракети с течно гориво – ГИРД-9 и ГИРД-10. През 1933 г. военните поемат групата и заедно с Валентин Глушко създават първия пилотиран летателен апарат с ракетен двигател РП-318 (РакетоПлан).

Лагери на ГУЛАГ 
На 22 юни 1938 г. Корольов е арестуван от служители на НКВД. Осъден е на 10 години затвор за участие в троцкистка организация и е изпратен в трудов лагер на ГУЛАГ в Източен Сибир. Делото му е преразгледано след няколко месеца и е преместен в т.нар. шарашка (секретна научно-конструкторска организация). Освободен е през 1944 г.

Космонавтика 
В края на 1940-те и началото на 1950-те години Корольов работи по междуконтиненталните балистични ракети от Р-1 до Р-7.

На 4 октомври 1957 година е изстрелян първият в света изкуствен спътник „Спътник-1“, който е изведен в орбита от ракета-носител Р-7.

Награди 
 лауреат на Ленинска премия
 3 ордена „Ленин“, орден „Почетен знак“ („Знак Почёта“) и медали
 2 пъти звание „Герой на социалистическия труд“ (1956, 1961)
 „Почетен гражданин“ на градовете Калуга, Корольов и Байконур.

Памет 
Открити са 3 музея за живота и делото на великия учен:
 Дом музей „Корольов“ в родния му дом в Житомир (1970),
 Мемориален дом музей „Корольов“ в последния му дом в Москва (1975),
 Музей на космонавтиката „Корольов“ в Житомир (1987).

Издигнати са редица паметници (скулптури, плочи и др.) на Корольов. В негова чест са наречени обекти и организации, сред които:
 град Корольов, Московска област, преименуван (1996) от Калининград
 Международно летище Курумоч (Самара)
 Самарски национален изследователски университет
 Житомирски военен институт
 Природо-математическа гимназия „Сергей П. Корольов“, Благоевград
 Професионална гимназия „Сергей П. Корольов“, Дупница
 кратер Корольов на обратната страна на Луната
 кратер Корольов на планетата Марс
 астероид 1855 Корольов
 авиолайнер Еърбъс A321 (VQ-BEI) на авиокомпанията „Аерофлот“
 кораб „Академик Сергей Корольов“ на АН на СССР и Украинската АН
 космически кораб „Союз МС-21“ (2022)
 космически кораб в сериала „Старгейт SG-1“
 район, микрорайон, улици, площад

На академик Корольов и обекти с името му са посветени филателни продукти (пощенски марки, пликове, печати) и монети.

Източници 

Преподаватели в Московския физико-технически институт
Украински машинни инженери
Съветски авиоконструктори
Руски машинни инженери
Руски авиоконструктори
Космонавтика в СССР
Академици на РАН
Украински учени
Съветски авиоспортисти
Украински спортисти
Руски спортисти
Планеризъм
Лагеристи в ГУЛАГ
Беларуси в Украйна
Беларуси в Русия
Поляци в Русия
Гърци в Русия
Герои на социалистическия труд на СССР
Почетни граждани на Байконур
Почетни граждани на Корольов
Почетни граждани на Калуга

Родени в Житомир
Починали в Москва